Ρομπέρτο Σαβιάνο

Ο Ρομπέρο Σαβιάνο είναι Ιταλός δημοσιογράφος και συγγραφέας.

Γεννήθηκε στις 22 Σεπτεμβρίου του 1979 στην Νάπολι όπου σπούδασε φιλοσοφία. Ξεκίνησε να εργάζεται ως δημοσιογράφος το 2002 γράφοντας σε διάφορα περιοδικά μεταξύ των οποίων το Diario, το Sud και το Il Manifesto και συμμετείχε στην ερευνητική ομάδα του Παρατηρητηρίου για την Καμόρα και την Παρανομία.

Το 2006 εκδόθηκε το βιβλίο του Γόμορρα (Gomorra) στο οποίο ο Σαβιάνο αποκάλυψε και κατήγγειλε τις εγκληματικές δραστηριότητες της Καμόρα. Το βιβλίο αυτό είχε πολύ μεγάλο αντίκτυπο όχι μόνο στην Ιταλία, όπου πούλησε πάνω από 1,8 εκατομμύρια αντίτυπα και κέρδισε διάφορα βραβεία όπως το βραβείο Viareggio-Repaci, αλλά και παγκοσμίως αφού μεταφράστηκε και κυκλοφόρησε σε περισσότερες από σαράντα γλώσσες, μεταξύ των οποίων και στα ελληνικά. Το γεγονός αυτό είχε ως αποτέλεσμα να αρχίσουν οι απειλές από την Καμόρρα κατά της ζωής του Ρομπέρτο Σαβιάνο. Η κατάσταση έγινε πολύ χειρότερη για τον Σαβιάνο μετά τη δημόσια εκ μέρους του καταγγελία σε συγκεντρωση στο Casal di Principe τον Οκτώβριο του 2006, τεσσάρων μελών της Καμόρρα,μεταξύ των οποίων και του επικεφαλής του Clan dei Casalesi, του Francesco Bidognetti. Τότε και καθώς οι απειλές έγιναν περισσότερες και σοβαρότερες, ο υπουργός εσωτερικών Τζουλίανο Αμάτο έδωσε εντολή ο Σαβιάνο να βρίσκεται υπό συνεχή αστυνομική προστασία. Στις 20 Οκτωβρίου του 2008 έξι συγγραφείς και διανοούμενοι, βραβευμένοι με το βραβείο Νόμπελ (Ορχάν Παμούκ, Ντάριο Φο, Γκίντερ Γκρας, Μιχαήλ Γκορμπατσώφ, Ντέσμοντ Τούτου και Ρίτα Λεβί Μονταλτσίνι) υπέγραψαν και δημοσίευσαν μια έκκληση προς την ιταλική κυβέρνηση στην οποία αφού ανέφεραν ότι ο αγώνας κατά της Καμόρρα είναι αγώνας για τη δημοκρατία και αφορά όλους τους πολίτες και όχι μόνο τον Ρομπέρτο Σαβιάνο και την ιταλική αστυνομία, έθεσαν τους εαυτούς τους στο πλευρό του συγγραφέα και ζήτησαν από την ιταλική κυβέρνηση να προστατέψει με κάθε τρόπο τη ζωή του.

Σήμερα ο Ρομπέρτο Σαβιάνο συνεχίζει να ζει υπο αστυνομική προστασία ενώ συνεργάζεται με τις εφημερίδες L'Espresso και La Repubblica στην Ιταλία και με την El Pais στην Ισπανία και τις Die Zeit και Der Spiegel στη Γερμανία. Το βιβλίο του Γόμορρα έγινε ταινία με σκηνοθέτη τον Ματέο Γκαρόνε και βγήκε στις ιταλικές αίθουσες στις 16 Μαΐου του 2008. Κέρδισε το Μεγάλο Βραβείο της Επιτροπής στο Φεστιβάλ των Καννών το ίδιο έτος και προτάθηκε από την ANICA (Italy 's Association of the Cinematic and Audovisual Industry) για το Όσκαρ ξενόγλωσσης ταινίας χωρίς όμως τελικά να είναι υποψήφια.

Βιβλιογραφία
 Γόμορρα (Gomorrah), 2006 , στον ιστότοπο www.patakis.gr 
 Το αντίθετο του θανάτου, 2007 , στον ιστότοπο www.ianos.gr 
 Η ομορφιά και η κόλαση, 2009 , στον ιστότοπο www.ianos.gr  , στον ιστότοπο www.public-cyprus.com.cy
 Ο αγώνας συνεχίζεται (Vieni via con me), 2011 , στον ιστότοπο www.vivliopoleiopataki.gr 
 Μηδέν Μηδέν Μηδέν (ZeroZeroZero), 2013 , στον ιστότοπο www.patakis.gr 
 Η τράτα των παιδιών (La paranza dei bambini), 2016 , στον ιστότοπο www.patakis.gr  , στον ιστότοπο www.politeianet.gr 

 Φιλμογραφία (ως σεναριογράφος) 

 Κινηματογράφος 
 Γόμορρα (2008), κινηματογραφική μεταφορά από το Ματτέο Γκαρόνε
 Η μεγάλη νύχτα της Νάπολης (Πιράνχας) (2019) κινηματογραφική μεταφορά του βιβλίου Η τράτα των παιδιών από τον Κλαούντιο Τζιοβανέζι , στον ιστότοπο www.flix.gr 

Τηλεόραση
 Γόμορρα (τηλεοπτική σειρά) (2014-), σε σκηνοθεσία των: Στέφανο Σολίμα, Κλαούντιο Τζιοβανέζι, Francesca Comencini, Claudio Cupellini, Marco D'Amore
 Μηδέν Μηδέν Μηδέν (τηλεοπτική σειρά) (2019-), σε σκηνοθεσία του Στέφανο Σολίμα , στον ιστότοπο www.imdb.com 

Παραπομπές

Κατηγορία:Ιταλοί δημοσιογράφοι
Κατηγορία:Ιταλοί συγγραφείς
Κατηγορία:Συγγραφείς αστυνομικών βιβλίων σχετιζόμενων με το οργανωμένο έγκλημα